ครม.ไฟเขียวแก้กม.สำคัญ แบงก์กรมศุล
ครม.ไฟเขียวแก้กฎหมายสถาบันการเงิน เปิดช่องยักย้ายถ่ายเททรัพย์สินแบงก์ตามที่ ธปท.กำหนด
21 พ.ย. 2555

ครม.ไฟเขียวแก้กฎหมายสถาบันการเงิน เปิดช่องยักย้ายถ่ายเททรัพย์สินแบงก์ตามที่ ธปท.กำหนด
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) เมื่อวันที่ 20 พ.ย. มีมติเห็นชอบอนุมัติตามที่กระทรวงการคลังจะเสนอให้ความเห็นชอบแก้ไขร่าง พ.ร.บ.ธุรกิจสถาบันการเงิน (ฉบับที่...) พ.ศ. ... ซึ่งเป็นการแก้ไขเพิ่มเติมในมาตรา 48 (1) แห่ง พ.ร.บ.ธุรกิจสถาบันการเงิน พ.ศ. 2551
สาระสำคัญของร่าง พ.ร.บ.แก้ไขเพิ่มเติมดังกล่าว กำหนดห้ามมิให้สถาบันการเงินไม่ว่าโดยทางตรงหรือทางอ้อมให้สินเชื่อทำธุรกรรมที่มีลักษณะคล้ายการให้สินเชื่อ หรือประกันหนี้แก่กรรมการ ผู้จัดการ รองผู้จัดการ ผู้ช่วยผู้จัดการ หรือผู้ซึ่งมีตำแหน่งเทียบเท่าที่เรียกชื่ออย่างอื่น ผู้มีอำนาจในการจัดการของสถาบันการเงิน หรือผู้ที่เกี่ยวข้องกับบุคคลดังกล่าว
ทั้งนี้ เว้นแต่เป็นการให้สินเชื่อในรูปของบัตรเครดิตตามอัตราขั้นสูงที่ธนาคารแห่งประเทศไทย (ธปท.) กำหนด หรือการให้สินเชื่อเพื่อเป็นสวัสดิการแก่บุคคลดังกล่าวตามหลักเกณฑ์ของธปท. หรือการให้สินเชื่อตามหลักเกณฑ์ที่ ธปท.ประกาศกำหนด เมื่อเห็นว่าการให้สินเชื่อนั้นไม่ได้เป็นการยักย้ายถ่ายเททรัพย์สินออกจากสถาบันการเงินโดยมิชอบ
นอกจากนี้ ครม.เห็นชอบร่าง พ.ร.บ.ศุลกากร (ฉบับที่ ...) พ.ศ. ... และร่าง พ.ร.บ.แก้ไขเพิ่มเติม พ.ร.ก.พิกัดอัตราศุลกากร พ.ศ. 2530 (ฉบับที่ ...) พ.ศ. ... ก่อนเสนอให้รัฐสภาพิจารณาให้ความเห็นชอบเพื่อลดอุปสรรคทางการค้า การลงทุน ในการนำเข้าและส่งออกสินค้า